Einde van regspad vir PackhamRob Packham tydens sy verhoor. (Foto: Armand Hough/ANA) Die veroordeelde moordenaar Rob Packham sal moet vrede maak met sy vonnis van 22 jaar tronkstraf vir die moord op sy vrou, nadat die Konstitusionele Hof die laaste sê gehad het. Packham se aansoek om verlof tot appèl teen sy skuldigbevinding is Dinsdag deur die hoogste hof van die hand gewys. Al sy vorige pogings tot verlof van appèl is ook van die hand gewys waarna hy hom as laaste uitweg tot die Konstitusionele Hof gewend het. Packham is op 12 Junie 2019 tot 20 jaar tronkstraf gevonnis vir die moord op sy vrou, Gill. Hy is ook tot vier jaar tronkstraf gevonnis vir regsverydeling, waarvan twee jaar gelyklopend met die ander vonnis uitgedien word. Die staatsaanklaer, adv. Susan Galloway, het die Konstitusionele Hof se beslissing verwelkom. “Na my mening het die Konstitusionele Hof alle aspekte van die aansoek aangeraak. Daar kan nou geen twyfel bestaan dat hy korrek skuldig bevind is nie. Ek is natuurlik baie bly dat geregtigheid geskied,” het sy gesê. Regter Elize Steyn het bevind Packham het Gill in Februarie 2018 vermoor deur haar met ŉ stomp voorwerp oor die kop te slaan en dat hy later haar liggaam in die kattebak van haar motor gelaai en dit by die Dieprivier-treinstasie aan die brand gaan steek het. Rob en Gill Packham. (Foto: Facebook) Packham was bykans 30 jaar lank met sy vrou getroud, maar die huwelik het gewankel weens Packham se ontrouheid voor Gill se verdwyning op 22 Februarie 2018. Sy het dié oggend nie soos gewoonlik teen 07:30 by die werk aangekom nie en haar liggaam is later in die uitgebrande wrak van haar BMW naby die Dieprivierstasie gekry. Steyn het Packham se weergawe van gebeure, dat Gill moontlik die slagoffer van ŉ kaping was, verwerp en bevind dat Rob Packham ŉ vernuftige leuenaar is. Sy het met die staat saamgestem dat sy optrede “onverstaanbaar” en ŉ aanduiding van skuld was. Steyn het gesê Packham het met Gill se liggaam in die kattebak van die motor rondgery nadat hy haar in hul eie huis vermoor het. Hy het die nommerplate verwyder en die voertuig aan die brand gesteek, “die laaste, moreel afstootlike daad”.